b"\n_START_ARTICLE_\nPrefectura Aut\xc3\xb2noma Tibetana i Qiang d'Aba\n_START_SECTION_\nSituaci\xc3\xb3 geogr\xc3\xa0fica\n_START_PARAGRAPH_\nLa Prefectura d'Aba est\xc3\xa0 situada al nord-oest de la prov\xc3\xadncia de Sichuan, a prop de la plana de Chengdu. Fa  frontera amb la prov\xc3\xadncia de Gansu al nord i nord-est, i amb la prov\xc3\xadncia de Qinghai al nord-oest. Est\xc3\xa0 situada al marge sud-est de l'altipl\xc3\xa0 del Tibet, i constitueix l'extrem nord de la serralada de muntanyes del nord-oest de Sichuan.  El sud-est de la prefectura \xc3\xa9s l'\xc3\xa0rea de la vall alpina, la part central \xc3\xa9s l'\xc3\xa0rea de Shanyuan, i el nord-oest \xc3\xa9s l'altipl\xc3\xa0. En el seu territori neixen i transcorren els principals afluents de la conca alta del riu Iang-Ts\xc3\xa9, que s\xc3\xb3n el riu Min i el Dadu. El riu Dadu travessa tot el territori d'Aba. Tamb\xc3\xa9 el riu Groc travessa una part del territori d'Aba, en el curs superior.\n_START_SECTION_\nAdministraci\xc3\xb3 i societat\n_START_PARAGRAPH_\nLa prefectura es divideix en 13 xians: Barkam, Heishui, Jinchuan, Xiao Jin, Aba, Zamtang, Zoige, Wenchuan, Li, Mao, Songpan, Jiuzhaigou i Hongyuan; que al mateix temps es reparteixen en 219 municipis (51 ciutats i 168 pobles ), i 1354 entitats de poblaci\xc3\xb3 o llogarets._NEWLINE_A la fi de 2015 hi havia registrada una poblaci\xc3\xb3 total de 914.106 persones, de les quals la poblaci\xc3\xb3 agr\xc3\xadcola era de 710.565 persones, i la poblaci\xc3\xb3 no agr\xc3\xadcola de 203.541 persones. Pel que fa a les \xc3\xa8tnies, el 58,1% s\xc3\xb3n tibetans, el 20,6% d'\xc3\xa8tnia han,  el 18,6% de Qiang, 3,2% de musulmans, i el 0,2% d'altres nacionalitats._NEWLINE_La prefectura alberga l'important monestir budista de Kirti, amb m\xc3\xa9s de 2.500 monjos, el qual ha estat escenari de forts enfrontaments entre l'ex\xc3\xa8rcit enviat pel govern xin\xc3\xa8s i els monjos que protesten per l'ocupaci\xc3\xb3 del Tibet per part de la Xina popular.\n_START_SECTION_\nEconomia i recursos\n_START_PARAGRAPH_\nEl turisme, l'energia hidr\xc3\xa0ulica, la biologia i els recursos minerals s\xc3\xb3n les principals fonts de la seva economia. La Reserva natural nacional Wolong, h\xc3\xa0bitat del Panda gegant, i la cultura budista i tibetana atreuen cada vegada m\xc3\xa9s turistes, tant xinesos com forans. Les reserves d'aigua tenen capacitat per generar 14 milions de quilowatts. Hi ha grans extensions de pastures naturals de qualitat que nodreixen nombrosos ramats de bestiar. D'altra banda, s'hi recullen anualment 85.000 tones d'herbes medicinals silvestres de 1.900 tipus diferents, entre les quals destaquen la fritil\xc2\xb7l\xc3\xa0ria, el teix, l'astr\xc3\xa0gal, Rhodiola, Codonopsis, Notopterygium, Genciana, ruibarbre i altres. Tamb\xc3\xa9 posseeix recursos minerals que inclouen or, liti, granit, marbre, pedra calc\xc3\xa0ria, ciment, torba, aigua mineral, i aig\xc3\xbces termals."